ราคาทองคำปิดพุ่งกว่า 25 ดอลล์ หลังเฟดยังไม่ส่งสัญญาณขึ้นดบ.
สัญญาทองคำตลาดนิวยอร์กปิดพุ่งขึ้นเมื่อคืนนี้ (20 ส.ค.) หลังจากรายงานการประชุมประจำเดือนก.ค.ของธนาคารกลางสหรัฐ (FED) ไม่ได้ส่งสัญญาณที่ชัดเจนเกี่ยวกับช่วงเวลาของการปรับขึ้นอัตราดอกเบี้ย นอกจากนี้ สัญญาทองคำยังได้รับแรงหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินหลักๆ 
21 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 25.3 ดอลลาร์ หรือ 2.24% ปิด (20 ส.ค.) ที่ระดับ 1,153.20 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 33.8 เซนต์ ปิดที่ 15.517 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 21.8 ดอลลาร์ ปิดที่ 1,034.90 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 13.50 ดอลลาร์ ปิดที่ 623.25 ดอลลาร์/ออนซ์
สัญญาทองคำทะยานขึ้นอย่างแข็งแกร่ง หลังจากรายงานการประชุมของเฟดบ่งชี้ว่า กรรมการเฟดยังคงมีความเห็นที่แตกต่างกันเกี่ยวกับกำหนดการในการปรับขึ้นอัตราดอกเบี้ย นอกจากนี้ เฟดยังได้แสดงความกังวลต่อปัจจัยที่กระทบเศรษฐกิจโลก ซึ่งได้แก่ราคาน้ำมันที่ปรับตัวลง และการชะลอตัวของเศรษฐกิจจีน
นอกจากนี้ สัญญาทองคำยังพุ่งขึ้นเนื่องจากการอ่อนค่าของสกุลเงินดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์ มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ โดยดัชนีดอลลาร์ปรับตัวลง 0.43% แตะที่ 96.04 เมื่อคืนนี้